Diari Oficial de la Generalitat Valenciana


Sumari del DOGV 6207, del 16-02-2010 (2010/1674)

ACORD de 12 de febrer de 2010, del Consell, de declaració del Pla d'Ordenació dels Recursos Naturals del Sistema de Zones Humides del Sud d'Alacant com a projecte ambiental estratègic.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   6207

Data del DOGV
:   16-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1674


Data del document
:   12-02-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Alacant
    * zona humida
    * legislació
    * reserva natural

ACORD de 12 de febrer de 2010, del Consell, de declaració del Pla d'Ordenació dels Recursos Naturals del Sistema de Zones Humides del Sud d'Alacant com a projecte ambiental estratègic. [2010/1674]  
El Consell, en la reunió del dia 12 de febrer de 2010, va adoptar l'acord següent:  
Els parcs naturals de les Salines de Santa Pola, el Fondo i les Llacunes de la Mata i Torrevella, amb l'entorn territorial d'aquests, són un àmbit d'importància singular pels seus valors ecològics, culturals i paisatgístics, que mostra, així mateix, un elevat potencial per a l'ús racional dels seus recursos naturals en el marc d'una estratègia de desenvolupament sostenible. El Pla d'Ordenació dels Recursos Naturals del Sistema de Zones Humides del Sud d'Alacant, denominat en endavant PORN, inclou en el seu àmbit territorial aquests espais naturals protegits, juntament amb el seu entorn, i ofereix el marc d'ordenació adequat per a assegurar la conservació dels valors ecològics i l'ús sostenible dels recursos naturals. Tot això d'acord amb els objectius establits per a aquest instrument d'ordenació en la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana.  
Per a facilitar el compliment d'aquests objectius, l'àmbit territorial del PORN, als municipis de Torrevieja, San Miguel de Salinas, Los Montesinos, Rojales, Guardamar del Segura, Dolores, Catral, Crevillent, Elx i Santa Pola, es considera un àmbit preferent per a l'aplicació del que estableix l'article 13.6 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, el qual indica, en el paràgraf primer, que tota classificació de sòl no urbanitzable en sòl urbanitzable comporta l'obligació de cedir gratuïtament a l'administració sòl no urbanitzable protegit, en una superfície igual a la reclassificada.   
D'altra banda, l'apartat f).1 de l'esmentat article 13.6 de la llei, en la redacció donada per l'article 115 de la Llei 14/2005, de 23 de desembre, de la Generalitat, De Mesures Fiscals, de Gestió Financera i Administrativa, i d'Organització de la Generalitat, preveu la possibilitat, quan uns terrenys es troben en l'àmbit d'algun projecte ambiental estratègic promogut per l'administració autonòmica, com és aconsellable per a l'àmbit del PORN esmentat, en atenció als valors i potencialitats abans indicats, que la cessió de sòl protegit a l'administració autonòmica puga produir-se amb aquests terrenys, amb independència del municipi on es produïsca la reclassificació del sòl que motiva la cessió.  
D'acord amb l'anterior, la disposició addicional primera de la normativa del PORN determina que «d'acord amb el que s'estableix en l'article 13.6.f).1 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, en la redacció donada per l'article 115 de la Llei 14/2005, de 23 de desembre, de la Generalitat, de Mesures Fiscals, de Gestió Financera i Administrativa, i d'Organització de la Generalitat, el Consell aprovarà mitjançant un acord, la declaració d'aquest pla com a projecte ambiental estratègic».  
Per aquesta raó, i a proposta de del conseller de Medi Ambient, Aigua, Urbanisme i Habitatge, el Consell  
ACORDA  
Primer  
Declarar el Pla d'Ordenació dels Recursos Naturals del Sistema de Zones Humides del Sud d'Alacant com a projecte ambiental estratègic, de conformitat amb el que estableix l'article 13.6.f).1 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
Segon  
Aquest acord es publicarà en el Diari Oficial de la Comunitat Valenciana.  
Contra aquest acord, les persones interessades poden interposar recurs contenciós administratiu, en el termini de dos mesos comptadors a partir de l'endemà al de la publicació d'este acord en el Diari Oficial de la Comunitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen l'article 10 i concordants de la Llei Reguladora de la Jurisdicció Contenciosa Administrativa. Tot això sense perjudici de la interposició del recurs potestatiu de reposició davant del Consell, en el termini d'un mes des de l'endemà de la publicació d'aquest acord en el Diari Oficial de la Comunitat Valenciana, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
València, 12 de febrer de 2010  
El vicepresident primer i secretari del Consell,  
VICENTE RAMBLA MOMPLET